នាយករដ្ឋមន្ត្រី​ខ្មែរ​ហៅ​​ការ​ប្រយុទ្ធ​ជាមួយ​ថៃ​ថា​ជា​«សង្គ្រាម»
ក្រុមប្រឹក្សា​សន្តិសុខ​អង្គការ​សហប្រជាជាតិ​​​នឹង​ប្រជុំគ្នា​​នៅ​ថ្ងៃ​ទី​១៤​ខែ​កុម្ភៈ​ដើម្បី​ដោះស្រាយ​ជម្លោះ​រវាង​ប្រទេស​កម្ពុជា​និង​​ថៃ។
នាយករដ្ឋមន្រ្តីខ្មែរលោក ហ៊ុន សែន បានហៅការប្រយុទ្ធគ្នាមួយឈុតធំរវាងកងទ័ពកម្ពុជានិង កងទ័ពរបស់ប្រទេសថៃ ថាជាសង្គ្រាមរវាងប្រទេសទាំងពីរ ហើយសង្គ្រាមនេះនឹងត្រូវដោះស្រាយ ដោយប្រើរយៈពេលយូរ។ ថ្លែងនៅក្នុងពិធីបិទសន្និបាតប្រចាំឆ្នាំរបស់ក្រសួងពាណិជ្ជកម្ម នៅក្នុងទីក្រុងភ្នំពេញ នៅល្ងាច ថ្ងៃពុធនេះ លោកប្រមុខរដ្ឋាភិបាលខ្មែរមានប្រសាសន៍ថា លោកបានជួបចរចាជាមួយលោក Ban Ki-mon អគ្គលេខាធិការអង្គការសហប្រជាជាតិកាលពីយប់ម្សិលមិញ។ ហើយលោកចាត់ទុកថា ការប្រយុទ្ធគ្នានៅតាមបណ្តោយព្រំដែនប្រាសាទព្រះវិហារ កាលពីថ្ងៃទី៤ រហូតទៅដល់ ថ្ងៃទី៧ ខែកុម្ភៈ នេះ គឺជាសង្រ្គាមរវាងប្រទេសកម្ពុជា និងប្រទេសថៃ ហើយលោកត្រូវការឲ្យអង្គការសហប្រជាជាតិធ្វើអន្តរាគមន៍ជាបន្ទាន់។ «លោក Ban Ki-mon បាននិយាយជាមួយនឹង Abhisit រួចហើយបានមកភ្ជាប់ទូរស័ព្ទជាមួយខ្ញុំ គាត់បន្តនិយាយភាសា Armed Clashes បានសេចក្តីថា ប៉ះទង្គិចប្រដាប់អាវុធ។ ខ្ញុំថាមិនមែន នេះជាសង្គ្រាម ហើយខ្ញុំអំពាវនាវឲ្យប្រជុំក្រុមប្រឹក្សាសន្តិសុខជាបន្ទាន់ចំណុចទីមួយ។ ចំណុចទីពីរសូមឲ្យ បញ្ជូនមកនូវកងរក្សាសន្តិភាពអង្គការសហប្រជាជាតិ ឬក៏អ្នកសង្កេតការណ៍យោធាអង្គការសហប្រជាជាតិមកកាន់កម្ពុជា។ យើងត្រូវធ្វើសកម្មភាពយូរអង្វែងមិនមែនមួយថ្ងៃ ឬពីរថ្ងៃចប់ទេ»។ ជម្លោះប្រដាប់អាវុធនៃប្រទេសកម្ពុជានិងប្រទេសថៃ បានកើតឡើងក្រោយបន្ទាប់ពីប្រទេសថៃបានជំទាស់នឹងការដាក់ប្រាសាទព្រះវិហាររបស់ខ្មែរជាបិតិកភណ្ឌពិភពលោក។ ការជំទាស់ដែលបានរីករាលដាលចាប់តាំងពីឆ្នាំ២០០៨មកម៉្លេះ ហើយការប្រយុទ្ធគ្នាដ៏ធ្ងន់ធ្ងរចុងក្រោយនេះ បានបង្កឲ្យមានការស្លាប់ និងរបួសទាំងសងខាង។ លោកហ៊ុន សែន ចាត់ទុកថានេះ គឺជាសង្គ្រាមឈ្លានពាន ហើយលោកទាមទារឲ្យលោកនាយករដ្ឋមន្រ្តីថៃ Abhisit Vejjajiva ទទួលខុសត្រូវចំពោះឧក្រិដ្ឋកម្មនៃសង្គ្រាមនេះ។ ដោយឡែករដ្ឋមន្រ្តីការបរទេសថៃ លោក កាស៊ីត ភិរម្យ (Kasit Piromya) បានហៅលោកហ៊ុន សែន នៅថ្ងៃនេះ ថា លោកហ៊ុន សែន គឺជាមនុស្សដែលពូកែកកូរកកាយរករឿង។ នៅថ្ងៃច័ន្ទ (១៤ កុម្ភៈ) សប្តាហ៍ក្រោយក្រុមប្រឹក្សាសន្តិសុខអង្គការសហប្រជាជាតិ ដែលមានប្រទេសចំនួន១៥ជាសមាជិក នឹងប្រជុំគ្នាក្នុងទីក្រុងញូវយ៉ក ដើម្បីដោះស្រាយជម្លោះរវាងប្រទេសកម្ពុជានិងប្រទេសថៃនេះ។ នៅក្នុងឱកាសនោះដែរ នាយករដ្ឋមន្រ្តី និងរដ្ឋមន្រ្តីការបរទេសនៃប្រទេសទាំងពីរ នឹងចូលរួម ផងដែរ។ លោកហ៊ុន សែន បានថ្លែងថា ប្រទេសកម្ពុជានឹងជម្រុញឲ្យមានការដោះស្រាយជម្លោះនេះនៅក្នុងក្របខ័ណ្ឌអន្តរជាតិ។ ហើយកម្ពុជាកំពុងតែរៀបចំសំណុំឯកសារប្តឹងទៅកាន់តុលាការអន្តរជាតិក្រុងឡាអេ ដើម្បីដោះស្រាយបញ្ហាជម្លោះនៅជុំវិញប្រាសាទព្រះវិហាររវាងកម្ពុជានិងថៃនេះឡើងវិញ។ តុលាការក្រុងឡាអេ ដែលបានកាត់ក្តីឲ្យប្រទេសកម្ពុជាឈ្នះប្រទេសថៃ កាលពីឆ្នាំ១៩៦២ ហើយប្រទេសកម្ពុជាទទួលបានសិទ្ធិគ្រប់គ្រងប្រាសាទព្រះវិហារជារបស់ខ្លួន។ ក៏ប៉ុន្តែនៅក្នុងរយៈពេលចុងក្រោយនេះ ប្រទេសថៃនិយាយថា ដីដែលនៅជិតប្រាសាទបែកបាក់ចំណាស់ជាង៩០០ឆ្នាំនេះ គឺជារបស់ខ្លួន៕